DA Den Europæiske Unions Tidende C 134/49

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 134/11

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»WATERFORD BLAA«/»BLAA«

EF-Nr.: IE-PGI-0005-0980-05.03.2012

BGB ( X ) BOB ( )

1. Betegnelse

»Waterford Blaa«/»Blaa«

2. Medlemsstat eller tredjeland

Irland

3. Beskrivelse af landbrugsproduktet eller fødevaren

3.1. Produkttype

Kategori 2.4. Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

»Waterford Blaa«/»Blaa« er en blød, dejagtigt og hvid bolle, som er kendetegnet ved det hvide mel på toppen.

Brødet har følgende kendetegn:

Form »Waterford Blaa«/»Blaa« kan være runde eller firkantede. De fremstilles både sprøde og bløde. De formes og lægges på pladen runde, men under bagningen hæver de og kommer til at hænge sammen. Når de trækkes fra hinanden, har de en kvadratisk form, men den hvælvede top får dem til at se runde ud.

Størrelse »Waterford Blaa«/»Blaa« er 3-4,5 cm høj med en diameter på 8-12 cm og en vægt på 40-65 g.

Præsentation »Waterford Blaa«/»Blaa« findes i to forskellige varianter: Sprød Rustik firkantet eller rund bolle med hvælvet form og en sprød top pudret med mel. Først knasende derefter sej, en let maltsmag og behagelig bitter eftersmag fra den godt gennembagte, mørke skorpe. Blød Blød, veldefineret kvadratisk, oval eller rund form, lys farve og kraftigt pudret med mel. Lettere sødlig smag, maltsmag, let men fast i teksturen, smelter i munden.

3.3. Råvarer (kun for forarbejdede produkter)

— Kraftigt bagerimel uden konserveringsmidler

— Bordsalt

— Pressegær

— Bagemiddel

— Vand

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

— Trin 1 Blanding

— Trin 2 Hvile

— Trin 3 Æltning

— Trin 4 Opdeling og hvile (herunder tilsætning af mel)

— Trin 5 Fladtrykning og rulning (herunder tilsætning af mel)

— Trin 6 Hævning (herunder tilsætning af mel)

— Trin 7 Bagning

— Trin 8 Vurdering

— Trin 9 Afkøling

3.6. Særlige regler vedrørende udskæring, rivning eller emballering osv.

—

3.7. Særlige mærkningsregler

—

4. Præcis afgrænsning af det geografiske område

Det geografiske område er begrænset til hele County Waterford og den del af South County Kilkenny, som grænser umiddelbart op til County Waterford og består af valgdistrikterne Ullid og dunkitt, og som er en del af valgkredsen Piltown. Floden Blackwater løber gennem området, som omfatter byerne (town-lands) Dangan Narabawn, Moolum, Newtown, Skeard, Greenvilleand og Ullid.

5. Tilknytning til det geografiske område

5.1. Det geografiske områdes egenart

Traditionen for at bage »Waterford Blaa« kan dateres tilbage til huguenotternes ankomst i området. På den tid og i hele middelalderen var Waterford en magtfuld handelsby. Læder, hvede, mel, smør og andre landbrugsprodukter fra området omkring Waterford blev fragtet til og fra England og kontinentet, først og fremmest til Spanien, Frankrig og Italien.

Arkivmaterialerne blev ødelagt under den irske borgerkrig, men ifølge den mundtlige overlevering flygtede en stor del af de franske protestanter til de lande, som ville modtage dem, herunder England og Irland. Waterford tiltrak de franske flygtninge, da byen var lettilgængelig og ikke lå for langt fra deres hjemlands kyst, hvis det skulle blive muligt for dem at vende tilbage dertil. Samtidig var det en maritim handelsby, som gav de foretagsomme gode forretningsmuligheder.

Ifølge periodens mundtlige tradition introducerede huguenotterne sidst i 1600-tallet et brødprodukt fremstillet af tiloversbleven dej. Waterfords bagere mener, at »Waterford Blaa«/»Blaa« blev kaldt »blaad or Blanc« da huguenotterne introducerede den, og efterhånden som produktet blev populært, begyndte de huguenottiske bagere at lave dej udelukkende beregnet dertil. »Blaad or Blanc« blev senere til »Blaa«, et navn der eksisterer den dag i dag.

Tidligt i 1800-tallet steg brødets popularitet, især blandt de fattige, da grundlæggeren af Christian Brothers, broder Edmund Ignatius Rice (1762-1844), i 1802 begyndte at bage »Waterford Blaa«/»Blaa« på sit eget bageri i Mount Sion i Waterford City. Hovedingredienserne i »Waterford Blaa«/»Blaa« var enkle og gjorde det billigt og populært i lokalbefolkningen.

Fremstillingen af »Waterford Blaa«/»Blaa« kræver særlige kompetencer, som er blevet givet videre fra huguenotterne. Den seje dej kræver intensiv bearbejdning, den skal pudres med mel mindst tre gange i løbet af de forskellige faser af fremstillingen, og inden bagningen formes produktet i hånden. Derved sikres, at produktet ikke udelukkende kan fremstilles på maskiner, og at det bevarer en ensartet tekstur og smag.

5.2. Produktets egenart

I modsætning til andre produkter inden for denne kategori indeholder en »Waterford Blaa«/»Blaa« ingen konserveringsmidler og tilsætningsstoffer, og den fremstilles udelukkende af bagerimel, bordsalt, pressegær, bagemiddel og vand.

Ved tilsætningen af mel opnås den hvide overside, som giver »Waterford Blaa«/»Blaa« det karakteristiske rå og sprukne udseende. Eftersom »Waterford Blaa«/»Blaa« ikke bages med damp, giver den kraftige pudring med mel både beskyttelse mod varmen i ovnen og et pænere brød. Gennem hele fremstillingsprocessen af »Waterford Blaa«/»Blaa« anvendes der store mængder mel. Ved æltning, hævning osv. kan der også bruges mel på underlaget.

Det er typisk for »Waterford Blaa«/»Blaa«, at form og størrelse ikke er ensartet.

Dejen, der anvendes til at fremstille »Waterford Blaa«/»Blaa«, er hårdere og indeholder ikke så meget vand som andre produkter. »Waterford Blaa«/»Blaa« bages længere, hvilket giver en kraftig skorpe med den karakteristiske maltsmag. Producenternes formning af produktet i hånden sikrer den uregelmæssige form og de særlige kendetegn.

»Waterford Blaa«/»Blaa« er et populært morgenmadsprodukt, som sædvanligvis bages om natten og sælges som brødprodukt. »Waterford Blaa«/»Blaa« spises normalt med smør eller som et let frokostmåltid med forskellige former for fyld, bl.a. stegte kartofler, søl (tang), irsk oksefilet og pickles. Mange mener dog, at »Waterford Blaa«/»Blaa« smager bedst, når brødet brydes fra hinanden med hånden og spises direkte fra bageriet.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Forbindelsen mellem »Waterford Blaa«/»Blaa« og området bygger på produktets anseelse, den traditionelle fremstillingsmetode beskrevet nedenfor og produktets specifikke karakteristika, som beskrives i afsnit 5.2.

»Waterford Blaa«/»Blaa« har tidlige historiske rødder, hvilket er en af årsagerne til deres ry. Fremstillingen af »Waterford Blaa«/»Blaa« begyndte med de franske huguenotters ankomst i 1600-tallet, hvor de lærte lokalbefolkningen at bage »Waterford Blaa«/»Blaa«.

»Waterford Blaa«/»Blaa« har så stort et ry, at man har kunnet læse om den i publikationer som Eddie Wymberrys »Well!: Recollections of Waterford in the 1940s and 1950s«.

Produktet har fastholdt sin anseelse i generationer. En varebil med »Waterford Blaa«/»Blaa« blev forsidestof i foråret 1962, da en defekt håndbremse i varebilen gjorde, at den rullede ned ad en bakke, så føreren blev klemt mellem varebilen og en mur.

»Waterford Blaa«/»Blaa« er kendt for at være arbejderkost, bl.a. på Waterfords glasfabrik. I en artikel avisen i »Munster Express« fra den 30. januar 2004 kunne man læse, at »Det er velkendt, at mange komplekse krystalkreationer er blevet fremstillet efter et måltid bestående af frisksmurt blaa«.

Ved Taste Festivals Ireland/Euro-toques Food Awards 2008 fik bagerne af »Waterford Blaa«/»Blaa« tildelt en pris for at bevare det traditionelle produkt ud fra den begrundelse, at »Waterford Blaa«/»Blaa« er en særlig regional specialitet og har rødder tilbage før 1700. »Waterford Blaa«/»Blaa« er en så alsidig fødevare og en så integreret del af dagliglivet i Waterford, at den traditionelle opskrift har overlevet i generationer.

Navnet er synonymt med området, og det anvendes ofte som symbol på Waterford. Den lokale radiostation WLF FM's morgenprogram hedder »The Big Blaa Breakfast Show«. I området bruges »Waterford Blaa«/»Blaa« også til at gøre reklame lokale arrangementer, f.eks. for festivalen for traditionel musik, »Fleadh Blaa Hooley!«, som indsamler penge til Waterford Festival of Food, Dungarvan and Fleadh Cheoil na Mumhan i 2012 (Munster Fleadh).

»Waterford Blaa«/»Blaa« er kendetegnet ved det sprukne udseende, den uregelmæssige form, seje tekstur og maltsmagen. Dette skyldes de metoder, som bagerne gør brug af, som bygger på huguenotternes traditionelle teknikker (bearbejdning, pudring med mel, formningen i hånden og bageprocessen), og den enkle traditionelle opskrift.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006 (3))

http://www.agriculture.gov.ie/gi/pdopgitsg-protectedfoodnames/products/

(1) EUT L 343 af 14.12.2012, s. 1.

(2) Erstattet forordning (EU) nr. 1151/2012.

(3) Se fodnote 2.